钦定古今图书集成/理学汇编/学行典/第167卷 > 罗伦
## 钦定古今图书集成/理学汇编/学行典/第167卷 > 罗伦

按《吾学编罗伦传》：“伦字彝正，吉安永丰人，成化二年
进士第一，策对万言，中引程正公言‘人主一日之闲
接贤士大夫之时多，亲宦官宫妾之时少。执政欲节
去下句，公不从。为翰林修撰，会南阳起复，公诣私第
言不可复，上疏历陈古今起复非是，且曰：‘如其不然，
必准富弼故事，终丧刘珙故事，言事反复数千言。谪’’”
副提举福建市舶，自是台省少起复者。明年，召复官，
改南京，寻辞疾归，闭门授徒，日以注经为业，垂十年
卒。知公者谓公“有滂沛之文，奇伟之节，果敢之气，至
其心所欲为而力所未逮，未必尽知也。”公嗜学好古，
笃志力行，避恶若涅，闻善若惊。尝欲仿古置义田赡
族人，或助之堂食钱，谢弗受；或衣之衣。行遇乞人死
于途，解衣覆之去。客晨至，留饭其妻语子瓶粟罄，倩
之旁舍。比举火，日已近午，公不为意，结茅栖息，取给
陇亩，往来供樵牧，若无意于世者。兴至为文，一发感
慨之意，而人亦莫之知也。白沙称公“才大不可及，其
志青天白日”云。